Parlement kyk na fluitjieblaser se ernstige bewerings teen OB | Maroela Media
Adv. Busisiwe Mkhwebane, die Openbare Beskermer. (Foto: Twitter)
Die parlement het bevestig dat hy 'n beëdigde verklaring van 'n senior ondersoeker by die Openbare Beskermer (OB) ontvang het waarin ernstige bewerings teen adv. Busisiwe Mkhwebane gemaak word.
Moloto Mothapo, woordvoerder van die parlement, het bevestig speaker Thandi Modise het die beëdigde verklaring ontvang en dat sy dit sal bestudeer voor sy 'n gepaste besluit sal neem.
News24 en die ondersoekende joernalistieke eenheid amaBhungane het Sondag onthul dat daar in die beëdigde verklaring aangevoer word dat inligting wat hooggeplaaste politici by die Vrede-suiwelprojek betrek op Mkhwebane se versoek uit haar verslag oor die aangeleentheid verwyder is.
Dit word verder beweer dat Mkhwebane se opdrag dat die parlement die Grondwet moet wysig om die Reserwebank se mandaat te verander, 'n instruksie was van 'n beampte van die Staatsveiligheidsagentskap.
Mkhwebane het intussen op Twitter gereageer en gesê die bewerings is deur ontevrede werknemers en voormalige werknemers. Volgens Mkhwebane staar van die werknemers tans dissiplinêre optrede in die gesig. "Die bedoeling is om die moontlike parlementêre proses om my uit my amp te verwyder, te beïnvloed."
Mkhwebane het al vantevore op Twitter haar lot bekla nadat die hooggeregshof in Pretoria Vrydag teen haar beslis het in die saak oor die Vrede-suiwelprojek. Mkhwebane het gesê sy wil na die appèlhof in Bloemfontein petisioneer.
"Ek hoop nie ander OB's hoef deur te maak wat ek deurgemaak het nie. Ek en my familie word daagliks geteister… Dit blyk ons staar 'n grondwetlike krisis in die gesig. Nooit gedink ek sou dit post-1994 sien nie," het Mkhwebane op Twitter gesê.
John Steenhuisen, tussentydse DA-leier, het ook op die bewerings gereageer. "Dit gaan baie moeilik wees vir Mkhwebane om haarself deur verduideliking hieruit te kry. Dit is tyd dat die parlement optree."
Die DA het vroeër die maand versoek dat speaker Modise met 'n proses begin om Mkhwebane uit haar amp te verwyder.
Dit het gevolg nadat die parlement pas nuwe reëls aanvaar het om ampsdraers en kommissarisse van hoofstuk 9-instellings uit hul poste te verwyder.
Busisiwe Mkhwebane In die nuus Openbare Beskermer
Ace het definitief n aandeel in die Estina verslag deur die OB.
Ja-well-no-fine, en nou wat nou?
Stel veral belang in daardie beampte van die Staatsveiligheidsagentskap!
Nog n bewys dat sy nie in die pos Hoort nie!!!
Ek kry ook die gevoel dat ou Ace se naam een van die is wat uit die verslag verwyder is en ek dink CR lag in sy mou.
Ai, na so vele ander berigte en oor die Eskom berig vanoggend, verlang ek nou sterk na die land waar die boerevolk gewoon het. En more is dit die 16 de.